POVAŽSKÁ BYSTRICA. Považskej Bystrici sa podarilo dotiahnuť projekt eurofondov na separovaný zber. Mesto naň získalo viac než 2,2 milióna eur. Podľa primátora Karola Janasa by tak mali ročne klesnúť náklady na odpadové hospodárstvo o takmer 600-tisíc eur.
Už v roku 2009 schválili mestskí poslanci návrh na predloženie žiadosti o nenávratný finančný príspevok na rozšírenie a zefektívnenie separovaného zberu komunálnych odpadov. Projekt rieši vytvorenie systému separovaného zberu v meste i v jeho mestských častiach. Separáciu rozšíria o kovy a biologicky rozložiteľné materiály.
Mesto uzavrelo aj zmluvu o likvidácií biologického odpadu. "Môžeme tak ušetriť 20-tisíc eur oproti minulému roku," uviedol Janas. Taktiež urovnalo súdny spor so Združením podnikateľom, čím Považská Bystrica ušetrí 2300 eur.
V Považskej Bystrici momentálne ešte stále prebieha vnútorný ekonomický audit. Podľa primátora hovoria predbežné analýzy o dlhu vo výške 2,5 až 3 milióny eur. Presné čísla by mali mať mestskí poslanci k dispozícií na najbližšom zastupiteľstve, kedy budú schvaľovať aj rozpočet.